Tarybos direktyva
1993 m. spalio 29 d.
iš dalies pakeičianti Direktyvą 89/686/EEB dėl valstybių narių įstatymų, reglamentuojančių asmenines apsaugos priemones (AAP), suderinimo
(93/95/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100a straipsnį,
atsižvelgdama į Komisijos pasiūlymą [1],
bendradarbiaudama su Europos Parlamentu [2],
atsižvelgdama į Ekonomikos ir socialinių reikalų komiteto nuomonę [3],
kadangi, remiantis Direktyva 89/686/EEB [4], reikia patvirtinti asmeninių apsaugos priemonių (AAP) vidaus rinkos kūrimo priemones;
kadangi tos direktyvos 5 straipsnio 3 dalis skelbia, kad asmeninėms apsaugos priemonėms, kurioms darnieji standartai nesukurti, laikinai, t.y. iki 1992 m. gruodžio 31 d., gali būti taikomos šios direktyvos priėmimo dieną galiojančios nacionalinės priemonės;
kadangi iš valstybių narių ir prekybos gautos informacijos yra aišku, kad pereinamasis laikotarpis yra per trumpas, kad būtų galima tinkamai taikyti šią direktyvą;
kadangi darnieji standartai labai palengvins asmeninių apsaugos priemonių pateikimą į rinką ir jų laisvą judėjimą;
kadangi Direktyvos 89/686 taikymo dieną kai kurių darniųjų standartų dar nebus; kadangi dėl to neįmanoma užtikrinti bendrosios šių produktų rinkos sukūrimo bei vienodumo;
kadangi naujos kontrolės bei sertifikavimo sistemos įdiegimas ir nuostatų bei mechanizmų, būtinų tam, kad ši direktyva būtų veiksminga, nustatymas nėra pakankamai pažengę į priekį;
kadangi darniųjų standartų nebuvimas gali nulemti tokią padėtį, kai jau nebeužtikrinamas būtinas apsaugos laipsnis bei atitikties kontrolė, susijusi su dviračių transporto priemonių naudotojų šalmais; kadangi dėl to asmenys gali būti neapsaugoti avarijų atveju; kadangi tam, kad sauga ir kontrolė nepablogėtų, kol šiems šalmams nėra nustatyti konkretūs reikalavimai, jiems neturėtų būti taikoma Direktyva 89/686/EEB,
PRIĖMĖ ŠIĄ DIREKTYVĄ:
1 straipsnis
Direktyva 89/686/EEB šia direktyva yra iš dalies keičiama taip:
1. 5 straipsnio 3 dalis išbraukiama;
2. 8 straipsnio 4 dalies a punkto paskutinė įtrauka išbraukiama;
3. 16 straipsnis keičiamas taip:
"16 straipsnis
1. Valstybės narės iki 1991 m. gruodžio 31 d. priima ir paskelbia įstatymus bei kitus teisės aktus, būtinus, kad būtų laikomasi šios direktyvos. Apie tai jos nedelsdamos praneša Komisijai.
Minėtas priemones jos taiko nuo 1992 m. liepos 1 d.
2. Be to, valstybės narės iki 1995 m. birželio 30 d. leidžia pateikti į rinką ir naudotis AAP pagal 1992 m. birželio 30 d. jų teritorijose galiojančius nacionalinius įstatymus.
3. Valstybės narės pateikia Komisijai šios direktyvos taikymo srityje priimtų pagrindinių nacionalinių įstatymų nuostatų tekstus."
4. I priedas papildomas šiuo 5 punktu:
"5. Dviračių arba triračių transporto priemonių naudotojams skirti šalmai ir antveidžiai."
2 straipsnis
1. Per tris mėnesius nuo šios direktyvos priėmimo, valstybės narės priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Apie tai jos nedelsdamos praneša Komisijai.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinių teisės aktų nuostatų tekstus.
3 straipsnis
Ši direktyva skirta valstybėms narėms.
Priimta Briuselyje, 1993 m. spalio 29 d.